На основу члана 25. став 1. Закона о биомедицински потпомогнутој оплодњи ("Службени гласник РС, број: 40/17 и 113/17), члана 15, 16. и 35а. Покрајинске скупштинске одлуке о покрајинској управи ("Службени лист АПВ", број: 37/14, 54/14- др. одлука, 37/16 и 24/19) и члана 6. Покрајинске скупштинске одлуке о праву на суфинансирање трошкова за биомедицински потпомогнуто оплођење ("Службени лист АПВ", брoj: 54/19), Покрајински секретар за социјалну политику, демографију и равноправност полова, доноси

**Правилник**

**о ближим условима, критеријумима, начину и поступку остваривања права на** **суфинансирање трошкова за биомедицински потпомогнуто оплођење**

I Уводне одредбе

Члан 1.

Овим Правилником одређују се ближи услови, критеријуми, начин и поступак за остваривање права на суфинансирање трошкова за биомедицински потпомогнуто оплођење (у даљем тексту: БМПО) и трошкова криоембриотрансфера.

II Услови, критеријуми, начин и поступак за остваривање права на суфинансирање трошкова за биомедицински потпомогнуто оплођење

Члан 2.

Право на суфинансирање трошкова за БМПО и трошкова криоембриотрансфера може да оствари породица (парови) за услуге које се пружају у здравственим установама које имају важећу дозволу издату од стране здравствене инспекције Министарства здравља Републике Србије за обављање поступака БМПО.

Право из става 1. овог члана могу да остваре брачни, односно ванбрачни партнери (у даљем тексту: корисници средстава) када пацијенткиња нема више од 45 године старости.

Право на БМПО породица може да оствари за један покушај стимулативног поступка БМПО (са могућношћу замрзавања ембриона) и за један поступак криоембриотрансфера једном годишње.

Члан 3.

Захтев за остваривање права на суфинансирање трошкова за БМПО и трошкова криоембриотрансфера са свом неопходном документацијом предаје се на писарници Покрајинске владе или се шаље писменим путем на адресу: Покрајински секретаријат за социјалну политику, демографију и равноправност полова (у даљем тексту: Покрајински секретаријат) са назнаком за Комисију за БМПО (у даљем тексту: Комисија), Булевар Михајла Пупина 16, 21000 Нови Сад.

Уз захтев за БМПО (са могућношћу замрзавања ембриона), Комисији је потребно доставити:

а) извод из матичне књиге венчаних или изјаву оверену од стране јавног бележника као доказ о ванбрачној заједници;

б) уверења за оба корисника средстава о месту пребивалишта на територији АП Војводине, најмање годину дана непрекидно до дана позитивног мишљења Стручне комисије за вантелесну оплодњу Клинике за гинекологију и акушерство Клиничког центра Војводине у Новом Саду, издата од стране надлежног МУП-а;

в) фотокопије личних карата оба корисника средстава (уколико се ради о чипованој исправи, неопходно је да иста буде очитана);

г) позитивно мишљење Стручне комисије за вантелесну оплодњу Клинике за гинекологију и акушерство Клиничког центра Војводине у Новом Саду;

д) уверење Републичког фонда за здравствено осигурање о претходна три покушаја БМПО на терет Републичког фонда за здравствено осигурање за кориснике средстава за прво дете;

ђ) извод/изводе из матичне књиге рођених за сву рођену децу, за кориснике средстава за друго, треће и свако наредно дете;

е) фотокопију валидног документа о броју текућег рачуна једног од корисника средстава на који ће бити уплаћена новчана средства.

Уз захтев за криоембриотрансфер, Комисији је потребно доставити:

а) извештај здравствене установе о постојању замрзнутих ембриона који су похрањени на чување које је суфинансирано средствима Покрајинског секретаријата;

б) позитивно мишљење Стручне комисије за вантелесну оплодњу Клинике за гинекологију и акушерство Клиничког центра Војводине у Новом Саду.

Корисници средстава који већ имају замрзнуте ембрионе из претходног поступка БМПО, а који није суфинансиран од стране Покрајинског секретаријата, уз захтев за криоембриотрансфер, Комисији је потребно да доставе:

а) извод из матичне књиге венчаних или изјаву оверену од стране јавног бележника као доказ о ванбрачној заједници;

б) уверења за оба корисника средстава о месту пребивалишта на територији АП Војводине, најмање годину дана непрекидно до дана позитивног мишљења Стручне комисије за вантелесну оплодњу Клинике за гинекологију и акушерство Клиничког центра Војводине у Новом Саду, издата од стране надлежног МУП-а;

в) фотокопије личних карата оба корисника средстава (уколико се ради о чипованој исправи, неопходно је да иста буде очитана);

г) позитивно мишљење Стручне комисије за вантелесну оплодњу Клинике за гинекологију и акушерство Клиничког центра Војводине у Новом Саду;

д) уверење Републичког фонда за здравствено осигурање о претходна три покушаја БМПО и три криоембриотрансфера на терет Републичког фонда за здравствено осигурање за кориснике средстава за прво дете;

ђ) извод/изводе из матичне књиге рођених за сву рођену децу, за кориснике средстава за друго, треће и свако наредно дете;

е) извештај здравствене установе о постојању замрзнутих ембриона који су похрањени на чување;

ж) фотокопију валидног документа о броју текућег рачуна једног од корисника средстава на који ће бити уплаћена новчана средства.

Корисници средстава су дужни да о свакој промени пребивалишта и боравишта обавесте Комисију Покрајинског секретаријата у року од осам дана од дана промене пребивалишта, односно боравишта.

**Члан 4.**

У случајевима када пацијенткиња има више од 42 године старости није у обавези да доставља доказ о претходна три покушаја БМПО на терет Републичког фонда за здравствено осигурање.

Члан 5.

На основу члана 5. Покрајинске скупштинске одлуке о праву на суфинансирање трошкова за биомедицински потпомогнуто оплођење („Службени лист АПВ“, број: 54/19), покрајински секретар надлежан за послове демографије решењем образује Комисију.

Комисија броји пет чланова и састоји се од председника Комисије и четири члана.

**Члан 6.**

Комисија најмање једном месечно разматра пристигле захтеве поштујући редослед примљених захтева са комплетном документацијом након чега сачињава предлог ранг-листе за доделу средстава за суфинансирање трошкова за БМПО и трошкова криоембриотрансфера и исту доставља покрајинском секретару ради доношења решења.

Редослед разматрања пристиглих захтева за остваривање права на суфинансирање трошкова за БМПО и трошкова криоембриотрансфера утврђује се према датуму када су ти захтеви запримљени у писарници Покрајинске владе. Предност у разматрању захтева имају парови који су предали потпуну документацију.

Кворум за рад и одлучивање Комисије чини већина од укупног броја именованих чланова Комисије.

Комисија врши евиденцију корисника средстава за суфинансирање трошкова за БМПО (са могућношћу замрзавања ембриона) и криоембриотрансфера и контролу наменског трошења средстава из овог Правилника.

У случајевима када корисници средстава улазе у поступак криоембриотрансфера, након стимулативног поступка БМПО са замрзавањем ембиона, а који није суфинансиран од стране секретаријата, комисија задржава право да корисницима средстава суфинансира више покушаја криоембриотрансфера у току године у зависности од количине замрзнутог материјала (ембриона).

Комисија обавештава кориснике средстава о неопходности допуне документације и свим осталим релевантним чињеницама неопходним за спровођење и одлучивање по Одлуци и Правилнику.

Члан 7.

Покрајински секретар надлежан за послове демографије доноси решење о додели средстава у року од 15 дана након добијања предлога ранг-листе за доделу средстава за суфинансирање трошкова за БМПО од стране Комисије.

Решење покрајинског секретара из става 1. овог члана је коначно, и против овог решења се може покренути управни спор код Управног суда.

Члан 8.

Корисници средстава су дужни да поступак БМПО (са или без замрзнутих ембриона) и криоембриотрансфера, као и правдање утрошених средстава изврше најкасније у року од 6 месеци од дана када су им средства уплаћена.

Уколико корисници средстава нису ушли у поступак БМПО, замрзнули преостале ембрионе или ушли у поступак криоембриотрансфера у року из става 1, дужни су да изврше повраћај средстава у року од 15 дана од дана истека рока из става 1.

Корисници средстава су у обавези да у року од 15 дана од завршеног поступка БМПО или криоембриотрансфера доставе Комисији Покрајинског секретаријата фотокопију отпусне листе о завршеном поступку БМПО или криоембриотрансфера као и образац утрошених средстава са фискалним рачунима за трошкове процедуре БМПО, замрзавања ембриона и криоембриотрансфера, налаз бета ХЦГ и извод са текућег рачуна из кога се може видети наменско трошење добијених средстава.

Уколико корисници средстава нису у потпуности утрошили примљена средства, дужни су да изврше повраћај неутрошених средстава на рачун Буџета АПВ у року од 15 дана од дана завршетка поступка БМПО или криоембриотрансфера.

У случају да Комисија утврди да је дошло до ненаменског коришћења средстава, корисници средстава су дужни да у року од 15 дана од дана пријема обавештења Комисије о ненаменском трошењу средстава изврше повраћај тих средстава на рачун Буџета АПВ.

Члан 9.

Уколико је поступак успешно завршен, корисници средстава су дужни да најкасније у року 15 дана од дана порођаја или побачаја писменим путем обавесте Комисију Покрајинског секретаријата.

Члан 10.

Покрајински секретаријат пред надлежним судом у Новом Саду, путем Покрајинског јавног правобраниоца Војводине, покреће поступак против корисника средстава за повраћај средстава добијених за суфинансирање трошкова за БМПО уколико не доставе благовремено или уопште не доставе тражену документацију, ако достављеном документацијом буде утврђено да уплаћена средства нису наменски утрошена или нису утрошена у потпуности.

**Члан 11.**

Потенцијални корисници средстава могу да се информишу о условима, критеријумима, начину и поступку за остваривање права на суфинансирање трошкова за БМПО на контакт телефон 021/452-317 Покрајинског секретаријата као и на званичној интернет презентацији Покрајинског секретаријата [www.socijalnapolitika.vojvodina.gov.rs](http://www.socijalnapolitika.vojvodina.gov.rs) .

**Члан 12.**

Покрајински секретаријат ће након доношења позитивног решења о додели средстава Покрајинском секретаријату за финансије предати захтев за плаћање у року од 15 дана од дана доношења решења.

Одобрена средства подносиоцима захтева биће исплаћена у складу са ликвидним могућностима буџета АП Војводине.

**Члан 13.**

Захтеви за остваривање права на суфинансирање трошкова за БМПО који су са свом неопходном документацијом пристигли до дана Ступања на снагу Покрајинске скупштинске одлуке о праву на суфинансирање трошкова за биомедицински потпомогнуто оплођење ("Службени лист АПВ", брoj: 54/19), решаваће се према одредбама Правилника о ближим условима, критеријумима, начину и поступку остваривања права на суфинансирање трошкова за биомедицински потпомогнуто оплођење за друго, треће и свако наредно дете („Службени лист АП Војводине“, број: 48/14 и 20/16).

**Члан 14.**

Овај Правилник ступа на снагу даном објављивања у “Службеном листу АП Војводине“.

Број: 139-450-6/2020-01

Нови Сад,

Покрајински секретар

Предраг Вулетић